钦定古今图书集成/明伦汇编/官常典/第430卷 > 礼
## 钦定古今图书集成/明伦汇编/官常典/第430卷 > 礼

礼者，臣下所以承其上也。故《诗》云：“一发五豝。”吁嗟乎
驺虞！《驺》者，天子之囿也。虞者，囿之司兽者也。天子佐
舆十乘，以明贵也。二牲而食，以优饱也。虞人翼五豝
以待一发，所以复中也。人臣于是所尊敬，不敢以节，
待敬之至也。甚尊其主，敬慎其所掌职，而志厚尽矣。
作此诗者，以其事深，见良臣顺下之志也者，可以义矣。故其叹之也长曰：“吁嗟乎！虽古之善为人臣者，亦
若此而已。”

《上林苑令箴　　　　　　　　》汉·扬雄

茫茫大田，芃芃作谷。山有陉陆，野有林麓。夷原污薮，
禽兽攸伏。鱼鳖以时，刍荛咸殖。国以殷富，民以家给。
昔在帝羿，共田径游。弧矢是尚，而射夫封猪。不顾于
愆，卒遇后忧。是以田获三驱，不可过差。麀鹿攸伏，不
如德至。衡臣司虞，敢告执指。